ສະຫະລັດຂໍໃຫ້ ເກົາຫຼີເໜືອ ເອົາບາດກ້າວໜັກແໜ້ນ ເລຶ່ອງນິວເຄລຍ
ສະຫະລັດ ຮຽກຮ້ອງໃຫ້ ເກົາຫຼີເໜືອ ເອົາບາດກ້າວ ອັນໜັກແໜ້ນ ກ່ຽວກັບໂຄງການ ສ້າງນິວເຄລຍ
ທູດພິເສດຄົນໃໝ່ຂອງສະຫະລັດ ຮັບຜິດຊອບກ່ຽວກັບເລື່ອງເກົາຫຼີເໜືອ ຮຽກຮ້ອງໃຫ້ພຽງ ຢາງເອົາ “ບາດກ້າວທີ່ໜັກແໜ້ນ” ເພື່ອຈະໃຫ້ມີການຮື້ຟື້ນການເຈລະຈາຫຼາຍຝ່າຍກ່ຽວກັບ ໂຄງການນິວເຄລຍຂອງເກົາຫຼີເໜືອທີ່ຕົກຢູ່ໃນສະພາບບໍ່ໄປບໍ່ມານັ້ນ ຜູ້ຕາງໜ້າພິເສດຂອງສະຫະລັດຮັບຜິດຊອບເລື່ອງເກົາຫຼີເໜືອທ່ານ Glynn Davies ກ່າວ ໃນວັນພະຫັດມື້ນີ້ວ່າເກົາຫຼີເໜືອຄວນຈະປະຕິບັດຕາມຄຳໝັ້ນສັນຍາທີ່ໄດ້ໃຫ້ໄວ້ໃນປີ 2005 ທີ່ຈະຢຸດເຊົາໂຄງການສ້າງອາວຸດນິວເຄລຍ ເພື່ອເປັນການແລກປ່ຽນ ກັບຜົນປະໂຫຍດທາງ ດ້ານການທູດແລະດ້ານເສດຖະກິດ ທ່ານ Davies ເວົ້າວ່າ ສະຫະລັດມີແຜນການທີ່ຈະສືບຕໍ່ການເຈລະຈາສອງຝ່າຍ ກ່ຽວກັບ ເລື່ອງນິວເຄລຍກັບເກົາຫຼີເໜືອແຕ່ສະຫະລັດບໍ່ມີຄວາມສົນໃຈ ໃນການທີ່ຈະເປີດການເຈລະ ຈາເພື່ອເຫັນແກ່ການເຈລະຈາກັນທໍ່ນັ້ນ ນັບແຕ່ເດືອນກໍລະກົດເປັນຕົ້ນມາ ສະຫະລັດ ແລະເກົາຫຼີເໜືອ ໄດ້ເປີດການເຈລະຈາສອງ ຮອບມາແລ້ວ ແນໃສ່ເພື່ອຊອກຫາຊ່ອງທາງທີ່ຈະເປີດການເຈລະຈາ 6 ຝ່າຍທີ່ພຽງຢາງໄດ້ ປະຖິ້ມໄປໃນເດືອນເມສາປີ 2009 ທ່ານ Davies ໄດ້ເດີນທາງໄປເຖິງເກົາຫຼີໃຕ້ ໃນຖານະທີ່ເປັນພາກສ່ວນນຶ່ງຂອງການຢ້ຽມ ຢາມຂົງເຂດເທື່ອທຳອິດຂອງທ່ານນັບແຕ່ທ່ານໄດ້ຖືກແຕ່ງຕັ້ງໃຫ້ເຂົ້າຮັບຕຳແໜ່ງໃນເດືອນ ຕຸລາປີນີ້